Title: ประกาศสำนักงานประกันสังคม เรื่อง แบบรายการ วิธีการยื่นแบบรายการ การจ่ายเงินสมทบ และการแจ้งเปลี่ยนแปลงแบบรายการ

ประกาศสำนักงานประกันสังคม
เรื่อง
แบบรายการ วิธีการยื่นแบบรายการ การจ่ายเงินสมทบ และการแจ้งเปลี่ยนแปลงแบบรายการ

โดยที่เป็นการสมควรแก้ไขปรับปรุงประกาศสำนักงานประกันสังคม
เรื่อง การลงทะเบียนนายจ้างตามพระราชบัญญัติเงินทดแทน พ.ศ. ๒๕๓๗

อาศัยอำนาจตามความในมาตรา
๔๔ วรรคสี่ แห่งพระราชบัญญัติเงินทดแทน พ.ศ. ๒๕๓๗ ซึ่งแก้ไขเพิ่มเติมโดยพระราชบัญญัติเงินทดแทน
(ฉบับที่ ๒) พ.ศ. ๒๕๖๑ เลขาธิการสำนักงานประกันสังคมจึงออกประกาศไว้ ดังต่อไปนี้

ข้อ ๑[๑]
 ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๒  ให้ยกเลิก ประกาศสำนักงานประกันสังคม
เรื่อง การลงทะเบียนนายจ้างตามพระราชบัญญัติเงินทดแทน พ.ศ. ๒๕๓๗ ลงวันที่ ๑
กรกฎาคม พ.ศ. ๒๕๓๗

ข้อ ๓  ในประกาศนี้
สำนักงาน
หมายความว่า สำนักงานประกันสังคมกรุงเทพมหานครพื้นที่ สำนักงานประกันสังคมจังหวัด
สำนักงานประกันสังคมจังหวัดสาขา
หน่วยบริการ
หมายความว่า หน่วยงานหรือองค์กรบริการทั้งภาครัฐและเอกชนที่สำนักงานประกันสังคมได้ตกลงรับเป็นหน่วยบริการเพื่อดำเนินการรับชำระเงินสมทบ
ธนาคาร
หมายความว่า ธนาคารที่สำนักงานประกันสังคมได้ตกลงรับเป็นธนาคารเพื่อดำเนินการรับชำระเงินสมทบ

ข้อ ๔  ให้นายจ้างซึ่งมีลูกจ้างยื่นแบบรายการขึ้นทะเบียนนายจ้าง
(สปส. ๑ - ๐๑) ตามที่สำนักงานประกันสังคมประกาศกำหนดสำหรับการขึ้นทะเบียนนายจ้างตามพระราชบัญญัติประกันสังคม
พ.ศ. ๒๕๓๓
เป็นแบบรายการขึ้นทะเบียนนายจ้างภายในสามสิบวันนับแต่วันที่นายจ้างมีหน้าที่ต้องจ่ายเงินสมทบ
การยื่นแบบรายการดังกล่าวนายจ้างสามารถยื่นต่อสำนักงานด้วยตนเองที่สำนักงานแห่งท้องที่ที่เป็นที่ตั้งกิจการของนายจ้าง
 ทั้งนี้
นายจ้างสามารถยื่นแบบรายการได้ตามวิธีการทางอิเล็กทรอนิกส์

ข้อ ๕  ให้นายจ้างจ่ายเงินสมทบ ณ สำนักงาน
หน่วยบริการ หรือธนาคาร ด้วยเงินสด เช็ค ธนาณัติ
หรือวิธีการอื่นใดที่เป็นแนวการปฏิบัติของหน่วยบริการหรือธนาคารที่มีการตกลงไว้กับสำนักงานประกันสังคม

ข้อ ๖  ในกรณีที่ข้อเท็จจริงในแบบรายการที่ยื่นตามข้อ
๔ เปลี่ยนแปลงไป ให้นายจ้างแจ้งเปลี่ยนแปลงข้อเท็จจริง โดยใช้แบบแจ้งการเปลี่ยนแปลงข้อเท็จจริงนายจ้าง
(สปส. ๖ - ๑๕) ตามที่สำนักงานประกันสังคมประกาศกำหนด ตามพระราชบัญญัติประกันสังคม
พ.ศ. ๒๕๓๓ ภายในวันที่สิบห้าของเดือนถัดจากเดือนที่มีการเปลี่ยนแปลง
ในการแจ้งเปลี่ยนแปลงข้อเท็จจริงดังกล่าว นายจ้างสามารถยื่นต่อสำนักงานด้วยตนเองที่สำนักงานแห่งท้องที่ที่เป็นที่ตั้งกิจการของนายจ้าง

ประกาศ
ณ วันที่ ๑๔ ธันวาคม พ.ศ. ๒๕๖๑
อนันต์ชัย  อุทัยพัฒนาชีพ
เลขาธิการสำนักงานประกันสังคม

ชญานิศ/จัดทำ
๒๘
มีนาคม ๒๕๖๒

[๑]
ราชกิจจานุเบกษา เล่ม ๑๓๕/ตอนพิเศษ ๓๓๓ ง/หน้า ๕/๒๗ ธันวาคม ๒๕๖๑